CELEX: 32022R0782
Language: sk
Date: 2022-05-18 00:00:00
Title: Vykonávacie nariadenie Komisie (EÚ) 2022/782 z 18. mája 2022, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh zrušuje schválenie účinnej látky izopyrazám a ktorým sa mení vykonávacie nariadenie Komisie (EÚ) č. 540/2011 a ruší vykonávacie nariadenie (EÚ) č. 1037/2012 (Text s významom pre EHP)

19.5.2022   
               
               
                  SK
               
               
                  Úradný vestník Európskej únie
               
               
                  L 140/3
               
            
         VYKONÁVACIE NARIADENIE KOMISIE (EÚ) 2022/782
         z 18. mája 2022,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh zrušuje schválenie účinnej látky izopyrazám a ktorým sa mení vykonávacie nariadenie Komisie (EÚ) č. 540/2011 a ruší vykonávacie nariadenie (EÚ) č. 1037/2012
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 a článok 78 ods. 2,
         keďže:
         
                     (1)
                  
                  
                     Vykonávacím nariadením Komisie (EÚ) č. 1037/2012 (2) sa schválil izopyrazám ako účinná látka v súlade s nariadením (ES) č. 1107/2009 a zahrnul sa do časti B prílohy k vykonávaciemu nariadeniu Komisie (EÚ) č. 540/2011 (3).
                  
               
                     (2)
                  
                  
                     Výbor Európskej chemickej agentúry pre hodnotenie rizík prijal 10. decembra 2020 v súlade s článkom 37 ods. 4 nariadenia Európskeho parlamentu a Rady (ES) č. 1272/2008 (4) stanovisko (5), v ktorom dospel k záveru, že izopyrazám spĺňa kritériá na klasifikáciu ako reprodukčne toxická látka kategórie 1B a karcinogénna látka kategórie 2.
                  
               
                     (3)
                  
                  
                     Delegovaným nariadením Komisie (EÚ) 2022/692 (6) sa následne zmenila príloha VI k nariadeniu (ES) č. 1272/2008 a izopyrazám sa klasifikoval ako látka toxická pre reprodukciu kategórie 1B.
                  
               
                     (4)
                  
                  
                     Podľa bodu 3.6.4 prílohy II k nariadeniu (ES) č. 1107/2009 sa účinná látka schváli iba vtedy, ak sa neklasifikuje alebo sa nemusí klasifikovať v súlade s ustanoveniami nariadenia (ES) č. 1272/2008 ako reprodukčne toxická kategórie 1B s výnimkou prípadu, keď je expozícia ľudí tejto účinnej látke v prípravku na ochranu rastlín za realisticky navrhnutých podmienok používania zanedbateľná.
                  
               
                     (5)
                  
                  
                     Pokiaľ ide o reprezentatívne použitia izopyrazámu, rezíduá izopyrazámu v potravinách a krmivách prekračujú štandardnú hodnotu v zmysle článku 18 ods. 1 písm. b) nariadenia Európskeho parlamentu a Rady (ES) č. 396/2005 (7), a preto podmienka zanedbateľnej expozície v súvislosti s expozíciou prostredníctvom potravín nie je splnená.
                  
               
                     (6)
                  
                  
                     Izopyrazám preto už nespĺňa kritérium schválenia stanovené v bode 3.6.4 prílohy II k nariadeniu (ES) č. 1107/2009.
                  
               
                     (7)
                  
                  
                     V súlade s článkom 21 ods. 1 nariadenia (ES) č. 1107/2009 Komisia informovala členské štáty, Európsky úrad pre bezpečnosť potravín a žiadateľa, že sa domnieva, že kritérium schválenia stanovené v bode 3.6.4 prílohy II k nariadeniu (ES) č. 1107/2009 už nie je splnené, keďže izopyrazám spĺňa kritériá klasifikácie ako reprodukčne toxická látka kategórie 1B, a vyzvala žiadateľa, aby predložil svoje pripomienky.
                  
               
                     (8)
                  
                  
                     Žiadateľ neposkytol žiadne informácie, ktoré by preukázali zanedbateľnú expozíciu, ani žiadny dôkaz o tom, že podmienky článku 4 ods. 7 nariadenia (ES) č. 1107/2009 týkajúce sa látok, ktoré sú potrebné na kontrolu vážneho nebezpečenstva pre zdravie rastlín, ktoré nemožno zastaviť inými dostupnými prostriedkami, sú splnené.
                  
               
                     (9)
                  
                  
                     V dôsledku toho je vhodné schválenie izopyrazámu zrušiť.
                  
               
                     (10)
                  
                  
                     Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť a vykonávacie nariadenie (EÚ) č. 1037/2012 by sa malo zrušiť.
                  
               
                     (11)
                  
                  
                     Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom izopyrazámu.
                  
               
                     (12)
                  
                  
                     Pokiaľ ide o prípravky na ochranu rastlín s obsahom izopyrazámu, v prípade ktorých členské štáty poskytnú v súlade s článkom 46 nariadenia (ES) č. 1107/2009 dobu odkladu, trvanie tohto odkladu by malo byť čo najkratšie a malo by uplynúť najneskôr šesť mesiacov od nadobudnutia účinnosti tohto nariadenia.
                  
               
                     (13)
                  
                  
                     Toto nariadenie nebráni predloženiu ďalšej žiadosti o schválenie izopyrazámu v súlade s článkom 7 nariadenia (ES) č. 1107/2009.
                  
               
                     (14)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zrušenie schválenia
            Schválenie účinnej látky izopyrazám sa ruší.
         
         
            Článok 2
            Zmena vykonávacieho nariadenia (EÚ) č. 540/2011
            V časti B prílohy k vykonávaciemu nariadeniu (EÚ) č. 540/2011 sa vypúšťa riadok 27 týkajúci sa izopyrazámu.
         
         
            Článok 3
            Prechodné opatrenia
            Členské štáty zrušia autorizácie prípravkov na ochranu rastlín s obsahom účinnej látky izopyrazám do 8. septembra 2022.
         
         
            Článok 4
            Doba odkladu
            Každá doba odkladu, ktorú poskytnú členské štáty v súlade s článkom 46 nariadenia (ES) č. 1107/2009, musí uplynúť do 8. decembra 2022.
         
         
            Článok 5
            Zrušenie
            Vykonávacie nariadenie (EÚ) č. 1037/2012 sa zrušuje.
         
         
            Článok 6
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli, 18. mája 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Vykonávacie nariadenie Komisie (EÚ) č. 1037/2012 zo 7. novembra 2012, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka izopyrazám a ktorým sa mení a dopĺňa príloha k vykonávaciemu nariadeniu Komisie (EÚ) č. 540/2011 (Ú. v. EÚ L 308, 8.11.2012, s. 15).
         
            (3)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
         
            (4)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
         
            (5)  Výbor pre hodnotenie rizík, stanovisko, v ktorom sa navrhuje harmonizovaná klasifikácia a označovanie na úrovni EÚ pre reakčnú zmes zloženú z 3-(difluórmetyl)-1-metyl-N-[(1RS,4SR,9RS)-1,2,3,4-tetrahydro-9-izopropyl-1,4-metánonaftalén-5-yl]pyrazol-4-karboxamidu a 3-(difluórmetyl)-1-metyl-N-[(1RS,4SR,9SR)-1,2,3,4-tetrahydro-9-izopropyl-1,4-metánonaftalén-5-yl]pyrazol-4-karboxamidu [relatívny obsah > 78 % syn-izomérov a < 15 % anti-izomérov]; izopyrazám. ES číslo: – Číslo CAS: 881685-58-1 CLH-O-0000006915-65-01/F, prijaté 10. decembra 2020.
         
            (6)  Delegované nariadenie Komisie (EÚ) 2022/692 zo 16. februára 2022, ktorým sa na účely prispôsobenia technickému a vedeckému pokroku mení nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 129, 3.5.2022, s. 1).
         
            (7)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).